 Kampuni ya kutengeneza mabegi ya teknolojia ijulikanayo kama Lightning Packs, LLC iliyopo nchini Marekani imefanya uvumbuzi wa mabegi yanayoelea yakiwa mgongoni.Mabegi haya yanaitwa HoverGlide na yanaelezwa kuwa ndiyo aina ya kwanza ya mabegi yanayoelea mgongoni kuwahi kutengenezwa duniani.Kwa mujibu wa mwanzilishi wa kampuni hiyo Dr Lawrence Rome, mabegi haya yatakuwa ni mepesi, kwani uzito wote wa mzigo uliowekwa ndani yake unakuwa unaelea na sio kuwa juu ya mgongo wa mbebaji kama ilivyozoeleka.Aidha, inaelezwa kuwa mabegi haya yanapunguza kadhia na mateso kwenye mwili yanayosababishwa na kubeba mzigo mzito kwa asilimia 86. HoverGride pia yanatarajiwa kupunguza maumivu na majeraha kwenye maeneo ya mgongo, shingo na magoti.Kwa watakaoweza kununua na kutumia mabegi haya, wataweza kukimbia au kutembea umbali mrefu kuliko kawaida. Mabegi hayo yanatajwa kuja kuwasaidia wanaopanda milima.Mabegi haya bado hayajaingia sokoni lakini yanatarajiwa kuzinduliwa hivi karibuni.